ଭୁବନେଶ୍ୱର, : ଅବସ୍ଥା ସାଂଘାତିକ ହେଲାଣି । ବର୍ଷା ଗାଏବ । ବର୍ଷା ଅଭାବ ସ୍ଥିତି ଏତେ ଘନେଇଲାଣି ଯେ ମରୁଡ଼ି ମୁହାଁ ହେଲାଣି ରାଜ୍ୟ । ଆସନ୍ତା ୨୦ ତାରିଖ ଯାଏ ରାଜ୍ୟରେ ବିଶେଷ ବର୍ଷା ସମ୍ଭାବନା ନାହିଁ । ବର୍ଷା ଅଭାବରୁ ଚାଷ କାମ ଆଗେଇପାରୁନି । ତଳି ପୋଡ଼ି ଗଲାଣି । ରୁଆ, ବେଉଷଣ ହୋଇପାରୁନି । ବିଶେଷଜ୍ଞଙ୍କ କହିବା କଥା ହେଲା, ବହୁ ବିଳମ୍ବ ହୋଇଗଲାଣି । ବର୍ଷା ହେଲେ ବି ଆଗକୁ ଚାଷ ଅବସ୍ଥା ବିଶେଷ ସୁଧୁରିବା ଆଶା କମ୍ ।
ପାଣିପାଗ ବିଭାଗ କହିଛି, ଆଗାମୀ ୫ରୁ ୬ ଦିନ ଯାଏଁ ରାଜ୍ୟରେ ଦୁର୍ବଳ ମୌସୁମୀ ସ୍ଥିତି ଜାରି ରହିବ । କେତେକ ଜାଗାରେ ବିଜୁଳି ଘଡ଼ଘଡ଼ି ସହ ସ୍ୱଳ୍ପରୁ ମଧ୍ୟମ ବର୍ଷା ହୋଇପାରେ ।କୃଷି ପାଣିପାଗ ବିଶାରଦ ଡକ୍ଟର ସୁରେନ୍ଦ୍ରନାଥ ପଶୁପାଳକ କହିଛନ୍ତି, ବର୍ଷା ଅଭାବରୁ ଚାଷ କାମ ପଛେଇଛି । ଆସନ୍ତା ୨୦ ତାରିଖ ଯାଏ ବିଶେଷ ବର୍ଷା ନାହିଁ । ବର୍ଷା ହେଲେ ଚାଷ ଅବସ୍ଥା ସମ୍ପୂର୍ଣ୍ଣ ସୁଧୁରିବା ଆଶା କମ୍ । କାରଣ, ବହୁ ବିଳମ୍ବ ହୋଇସାରିଛି । ଚାଷୀ ହାତରୁ ଧାନ ଚାଷ ସମୟ ଖସି ଖସି ଯାଉଛି । ଏବେ ଅନେକ ଜିଲ୍ଲାରେ ବର୍ଷା ଅଭାବରୁ ତଳି ପୋଡ଼ିଗଲାଣି । ବର୍ତ୍ତମାନ ବିଲ କାଦୁଆ ନଥିବାରୁ ରୁଆ କାମ ହୋଇପାରୁନି । ବର୍ଷା ହେଲେ ବି ଚାଷ କାମ ଆଗେଇବାକୁ ହାତରେ ସମୟ କମ୍ ।
ଜୁନ୍ ପହିଲାରୁ ଜୁଲାଇ ଶେଷ ସୁଦ୍ଧା ରାଜ୍ୟର ୧୧ଟି ଜିଲ୍ଲାରେ ବର୍ଷା ନିଅଣ୍ଟିଆ ଥିଲା । ଅଗଷ୍ଟ ସ୍ଥିତି ଆହୁରି ବିଗିଡ଼ିଯାଇଛି । ଅଗଷ୍ଟ ପହିଲାରୁ ୯ ତାରିଖ ସୁଦ୍ଧା ଯେତିକି ବର୍ଷା ହେବା କଥା, ତା'ଠାରୁ ୭୫% କମ୍ ବର୍ଷା ରହିଛି । ହେବା କଥା ୧୧୫.୪ ମିଲିମିଟର ବର୍ଷା, ହୋଇଛି ମାତ୍ର ୨୮.୫ ମିମି । ୨୭ଟି ଜିଲ୍ଲାରେ ବର୍ଷା ପରିମାଣ ୬୦%ରୁ ଅଧିକ ନିଅଣ୍ଟିଆ ରହିଛି । ଏଥିରୁ ୧୮ଟି ଜିଲ୍ଲାରେ ବର୍ଷା ପରିମାଣ ୮୦%ରୁ ଅଧିକ ନିଅଣ୍ଟିଆ ଅଛି ।
କଳାହାଣ୍ଡିରେ ୭୯%, ଭଦ୍ରକରେ ୭୬%, କଟକରେ ୭୨%,ନୟାଗଡ଼ରେ ୭୧%, ମୟୂରଭଞ୍ଜରେ ୭୧%, ଜଗତସିଂହପୁରରେ ୬୫%, ଗଞ୍ଜାମରେ ୬୭%, ରାୟଗଡ଼ାରେ ୬୪% ଓ ନବରଙ୍ଗପୁରରେ ୬୧% ବର୍ଷା ଅଭାବ ରହିଛି ।
Your email address will not be published.
Save my name, email, and website in this browser for the next time I comment.
The comprehensive odia news portal covers all the latest developments in the fields of politics, sports, business, lifestyle, technology, entertainment and local city issues, offering you a complete perspective of Odisha.
